
"Sírnak-e a férfiak álmában babák?" Az apák veszteség feldolgozása, különös tekintettel a perinatális gyász vizsgálatára. Sztereotípiák, megküzdési stratégiák és poszttraumás növekedés

Dolgozatom témáját a férfiak (apák) veszteség-, gyászfeldolgozásának vizsgálata képezi, különös tekintettel a perinatális veszteségekre, mely magában foglalja a várandósság, a szülés és a világrajövetel utáni közvetlen és rövid időszakot. A társadalmi nem (gender) fogalma által életre hívott szerepek, és ezek biológiai nemmel való összehasonlításának ellentmondásaiból adódóan, az apák veszteségélménye szinte láthatatlan a szerephez kapcsolódó sztereotípiák és külső-belső elvárások miatt is. A perinatális veszteség komplikált gyász, mely során nemcsak a gyermektől, hanem a szülői szerep jövőképétől is el kell búcsúzni, ugyanakkor erre vonatkozó rituálék, szertartások társadalmunkban alig fellelhetőek.
A férfi identitáshoz kapcsolódó sztereotípiák, az apák gyásza, a perinatális gyásznak, mint traumának a specifikumai 23 férfival készült interjú alapján lett megismerhető, a beszélgetések során pedig apai attitűdjüket, mintájukat, megküzdési mechanizmusaikat tárták fel narratíváikban. Az apák ilyen típusú élményei számomra az IPA módszer segítségével tárultak fel leginkább, hiszen a fenomenológiai megközelítés során sikerül leginkább megválaszolni azt a kérdést, milyen maga az élmény a kutatásban részt vevő számára. Az interjúk segítségével nemcsak az apává válás kezdeti szakaszát, hanem ennek a jövőre vonatkozó tervnek a gyors veszteségéből fakadó hatásmechanizmusokat, a trauma lehetőségéből adódó állapotokat is sikerült feltérképezni a párkapcsolati változások, és megküzdési alternatívák mellett.



